23.01.2020 RTK tähelepanekud hanke alusdokumentide osas

1) Hanke alusdokumendi p 5 kajastab kvalifitseerimise tingimusi. Soovitame tingimusi kajastada vaid ühes kohas ja hankepassis (hankepass täiendavate selgitustega), kuna hankemenetluse jooksul võin tekkida vajadus tingimusi muuta ja dubleerimisel võib tekkida sagedamini olukord, kus ühes kohas tehakse muudatused ja teises mitte. Lisaks kontrollib RTK ennekõike neid tingimusi, mis on märgitud hankepassi.

2) Alusdokumendi p 8.10 sätestab järgmist: „Pakkuja on kohustatud uurima hankele lisatud dokumente, riigihanke käigus esitatud Hankija vastuseid ja selgitusi, tutvuma ehitusobjektiga sellise hoolsusega enne pakkumise esitamist, mida võib eeldada keskmiselt oma ala professionaalilt ning informeerima koheselt avastatud puudustest või vastuoludest Hankijat. Juhul, kui sellised puudused või vastuolud avastatakse peale pakkumuse esitamist, kannab pakkuja kõik kaasnevad täiendavad kulud.

Soovitame objektiga tutvumise sõnastada pigem soovituslikuna, mitte kohustuslikuna. Juhul kui hankija näeb ikkagi seda kohustusliku osana, siis soovitame alusdokumendis välja tuua ka selle, kuidas pakkuja peab tõendama, et objektiga on tutvunud ning mis juhtub pakkujaga, kes ei tutvu objektiga. (RHS § 111 lg 6).

3) Alusdokumentidest ei leidnud RHS § 122 lg 2 ja 3 kohast kinnitust, mida pakkuja esitama peaks. Soovitame lisada selgesõnalised kinnitused ja selle, et pakkuja peab need pakkumuses esitama.

5) Soovitame alusdokumendi p 2.6.4 sõnastust täiendada RHS § 88 lg 3 ja 6 kohase infoga.

6) Hankija on seadnud järgmise kvalifitseerimise tingimuse: „Pakkuja eelmise auditeeritud majandusaasta (2018) müügitulu peab olema vähemalt 2 000 000 eurot. Pakkuja esitab hankepassis andmed netokäibe kohta. Kui andmed pole avaliku andmebaasi kaudu kättesaadavad, tuleb pakkujal esitada eelmise majandusaasta aruanne või selle väljavõte.“

RTK hinnangul on tingimus piirav, kuna küsitakse auditeeritud majandusaasta müügitulu, pigem soovitame küsida majandusaasta müügitulu. Kõigil ettevõtetel pole kohustust majandusaasta aruannet auditeerida.

7) Hankija on seadnud nõude ka referentslepingute osas (3 eri punkti). Tingimuse sõnastusest ei selgu, kas hankija on mõelnud, et kokku esitatakse 5 erinevat lepingut või võib olla kahe lepinguga kaetud kõik kolm tingimuse punkti. Soovitame seda asjaolu täpsustada, et vältida hilisemaid tõlgendusi ning erinevaid arusaamu.

8) Juhime hankija tähelepanu sellele, et lepingu projekti p 3 sätestab lepingu täitmise vahetähtajad. Kuna tegemist on lepingu oluliste tingimustega, siis soovitame lepingu täitmisel järgida tähtaegade täitmist. Juhul, kui neid muudetakse, siis tuleb lähtuda RHS § 123 toodud lõigetest.

9) Lepingu p 6.1.3 kohaselt peab viimase osamakse suurus olema 5% lepinguliste tööde maksumusest. Esmalt soovitame läbi mõelda ja lepingus täpsustada, kas lepingulised tööd on reaalselt tehtud töödest või lepingu algsest maksumusest.

10) Juhime Hankija tähelepanu RHS § 104 lg 4, mille kohaselt peab teine isik esitame hankepassi, kelle andmetele tuginetakse.

11) Juhime Hankija tähelepanu RHS § 46 lg 3, mille kohaselt on hankijal keelatud läbi teabevahetuse riigihanke alusdokumente muuta.

Peame vajalikuks märkida, et RTK roll on Teie poolt saadetud informatsiooni põhjal esitada antud riigihanke dokumentatsiooni osas seisukohad ja märkused, mis ei ole kohustusliku iseloomuga ning ei vähenda hankija vastutust riigihanke teostamisel ja hilisemas kontrollietapis tehtavate võimalike tähelepanekute osas. RTK ei saa ega tohigi asuda hankija kohale ega asuda ise hanget korraldama ja/või hankelepingut täitma ega võtta endale Hankija vastutust järgida riigihankega seotud subjektina Riigihangete seaduses sätestatud õiguseid ja kohustusi kuna vastutus hanke korraldamise ja läbiviimise eest lasub vaid hankijal. Riigihangete seaduse rakendamise nõustamist teostab Rahandusministeeriumi riigihangete ja riigiabi osakond.